Езоп
Козел и вълк, който свири

Превод от старогръцки: Тодор Сарафов, 1967

chitanka.info

Един козел изостанал от стадото си и бил сподирен от вълк. Извърнал се козелът към вълка и му казал:

— Разбрах, вълчо, че съм ти предопределен за храна. Но за да не загина безславно, посвири да поиграя. Вълкът засвирил и козелът заскачал, но кучетата чули, дошли и погнали вълка. А вълкът се обърнал към козела и му казал:

— Така ми се пада! Не трябваше аз, роден за касапин, да се опитвам да ставам свирач.

Така тези, които се опитват да правят нещо несъобразно с обстоятелствата, губят и това, което държат вече в ръцете си.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.